PE-owerhede gereed vir nuwejaarsvieringeArgieffoto: Learnenglishteens.britishcouncil.org Die Nelson Mandelabaai-munisipaliteit is gereed vir die skare mense wat na verwagting vanjaar weer na Port Elizabeth se strandfront sal stroom vir hul nuwejaarsvieringe. Mthubanzi Mniki, woordvoerder van die munisipaliteit, het gesê twee operasionele sentrums sal in Humewood in die stad opgestel word. Nooddienspersoneel, polisie-, metropolisie-, verkeers- en brandweerbeamptes sal almal vanaf hierdie sentrums hul operasionele pligte uitvoer. Mniki het gesê daar sal sterk op die strande, vanaf Kings-strand tot by Maitlands, gefokus word. “Nog ŉ operasionele sentrum sal by St. George’s-strand opgestel word wat op St. George’s-strand, Blouwaterbaai en Newbrighton-strand sal fokus,” het hy gesê. ŉ Ekstra 60 lewensredders en seisoenale skoonmakers is ook ontplooi. Die stad se afvalbestuur het ekstra vullisverwyderaars al langs die kuslyn ontplooi, asook ŉ meganiese veemasjien wat sal help om gebreekte glasbottels op te ruim. Mniki het ŉ beroep op plaaslike inwoners, besoekers en besigheidseienaars gedoen om verantwoordelik op te tree en hul samewerking aan beamptes aan diens te gee. Hy het gesê daar sal ten sterkste opgetree word teen mense wat in die openbaar drink of onder die invloed van alkohol bestuur.